Boksburg-sakeman vas oor beweerde goudsindikaatArgieffoto ter illustrasie Foto: Agnico-Eagle Mines Limited via Wikimedia Commons Nog ŉ verdagte wat glo verbind kan word met die berugte “Bezuidenhout-groep” is Dinsdag deur die Valke en die SAID in hegtenis geneem tydens hul volgehoue ondersoek oor onwettige goudhandel. “Die ‘Bezuidenhout-groep’ is ŉ beweerde onwettige goudhandelsindikaat wat vroeër vanjaar in die nuus was toe vyf van sy vermeende lede in hegtenis geneem is op aanklag van swendelary, geldwassery, ernstige belastingoortredings en misdrywe wat verband hou met die Wet op Edelmetale en die Wet op Tweedehandse Goedere,” het Luther Lebelo, woordvoerder van die Suid-Afrikaanse Inkomstediens (SAID), in ŉ verklaring gesê. Die saak is gevolglik tot 30 Oktober uitgestel vir verdere ondersoek. “Die ‘Bezuidenhout-groep’ het na bewering meer as 16 000 vervalste fakture uitgereik om verkope van tweedehandse goue juweliersware ter waarde van R442 miljoen te reflekteer,” het Lebelo bygevoeg. “Hierdie bedrieglike aankope is gebruik om 14% BTW te eis in die periode 2010 tot 2012.” Volgens Lebelo het die SAID skade van ongeveer R50 miljoen gely as gevolg van dié skema. “Sedert die vyf persone se inhegtenisneming, het verdere ondersoek bykomende verdagtes aan die lig gebring wat in verskeie rolle aan die sindikaat deelgeneem het. Van persone wat die skema finansier het, tot onwettige goudsmeltery en die fabrisering van dokumente om onwettige goud as tweedehandse juwele te verbloem om die onwettige goud in die wettige goudhandelbedryf te kry.” Lebelo het gesê die verdagte, ŉ bekende sakeman van Boksburg, sal na verwagting Woensdag vir die eerste keer in die Boksburg-landdroshof verskyn waar hy as medebeskuldigde bygevoeg sal word vir sy aandeel in die sindikaat. Hy sal na verwagting aansoek doen om borgtog. Die inhegtenisneming volg ná twee persone Vrydag in hegtenis geneem is in verband met nog ŉ beweerde onwettige goudsindikaat wat glo soortgelyke metodes gebruik het om die SAID met meer as R5 miljoen BTW te bedrieg. Die twee persone is in die Nigel-landdroshof vrygelaat op borgtog van R50 000 elk. Die saak is uitgestel tot 3 November.